നിപ കാരണം പി.എസ്.സി പരീക്ഷകള് മാറ്റിവെച്ചു നിപ വൈറസ് ബാധ വീണ്ടും റിപ്പോര്ട്ട് ചെയ്ത സാഹചര്യത്തില് ഈ മാസം 18 നും 25 നും നടത്താനിരുന്ന പി എസ് സി പരീക്ഷകള് മാറ്റിവെച്ചു. ഒക്ടോബര് 23, 30 തിയ്യതികളിലേക്കാണ് പരീക്ഷ മാറ്റിയത്. നിപ മൂലം കോഴിക്കോട്, കണ്ണൂര്, മലപ്പുറം ജില്ലകളില് അതീവ ജാഗ്രത പ്രഖ്യാപിച്ച സാഹചര്യത്തിലാണ് മാറ്റം. ബിരുദം അടിസ്ഥാനയോഗ്യതയാക്കിയുള്ള പ്രാഥമിക പരീക്ഷകള്ക്കാണ് മാറ്റം. സെപ്റ്റംബര് 7 ന് നടത്താനിരുന്ന കോളേജ് വിദ്യാഭ്യാസ വകുപ്പിലെ അറബിക് അസിസ്റ്റന്റ് പ്രൊഫസര് തസ്തികയുടെ വിവരണാത്മക പരീക്ഷ ഒക്ടോബര് 6 ലേക്ക് മാറ്റി. അതേസമയം, നിപ പ്രതിരോധ പ്രവര്ത്തനങ്ങള്ക്കായി കോഴിക്കോട്ട് ഗസ്റ്റ് ഹൗസില് പ്രവര്ത്തിക്കുന്ന നിപ കണ്ട്രോള് റൂമിന്റെ പ്രവര്ത്തനങ്ങള് ആരോഗ്യ വകുപ്പ് മന്ത്രി വീണാ ജോര്ജ് വിലയിരുത്തി. എന്ക്വയറി കൗണ്ടര്, കോണ്ടാക്ട് ട്രാക്കിങ് കൗണ്ടര്, മെഡിക്കല് കോളേജ് കോണ്ടാക്ട് ട്രേസിംഗ് ടീം എന്നിങ്ങനെ ഇപ്പോള് മൂന്ന് കൗണ്ടറുകളുള്പ്പെടെയാണ് കണ്ട്രോള് റൂം പ്രവര്ത്തിക്കുന്നത്. ഷിനോജ്